钦定古今图书集成/历象汇编/乾象典/第059卷 > 《泰阶六符赋》曾翰
## 钦定古今图书集成/历象汇编/乾象典/第059卷 > 《泰阶六符赋》曾翰

今夕何夕？天高气晶，月色如海，鹤背欲冰。有贵介公
子，领客携酒，泛舟中流，抵掌纵谈，随遇少休。至一绝
岸，危石如屏，公子舍舟，攀缘而升，见一老翁，皓然须
眉，正襟而坐，凝神俨思。公子再拜而问曰：“叟仙邪？人
邪？何为而止于斯？”叟曰：“公子岂知我者哉？吾于此坐
观天文，六十载矣。天下之理，数穷必复。公子其当斯
运之泰者邪？”公子于是顺风膝行而复问曰：“上规之
内，有六，其星两两相比，曷为其名？”叟曰：“此三台也，政
吾之所以注意而观之者也。天之三台，是曰泰阶，台
必二星，有序以排，上抵太微，下抵文昌，百禄之司，开
先之祥，自辟至民，各有攸主，天人相因，形象交著。我
占瑞光，既黄且明，维色既明，其阶复”平。天相无情，有
感斯应。惟德动天，是曰“休征。”天穆斯丰，天仓攸积。王
良执御，羽林列职，常名可名，三百六十，咸顺其轨，北
而共揖。是以岁无伏鳖之殃，人靡贯索之忌。欃枪之
矢，不能以为之毒也；蚩尤之旗，不能以为之彗也。宜
乎三光时寒暑节，无𠍴阳伏阴之致沴，泯烈风雷雨
之为孽。但见彩羽来仪于两阶，肉角率舞于灵囿。扰
白质黑章于野，招黄辉彩鳞于沼。揆厥所由，盖以寅
恭小心，得任贤之道；燮理阴阳，尽经邦之美。所以尧
舜其君民者，此其际也。且夫天道难谌，惟祐一德，故
天有从人之心，人有回天之力。此其泰阶之所以平
者，夫岂偶然之故哉！不然，何其千百年而始一遇也？
而况“高佐为箕尾之精，萧相应昴宿之瑞，其所以明
五星之祥，弥肜日之变者，又岂非伊人之攸致欤？因
斯以谈，则生贤者天也，而整齐乾坤者人也。天无全
功，人有全能。今子之幸生斯世，其可以不知相君之
所以为相君也邪？言止此矣，今吾仙仙乎归矣！”言已
不见。公子返而登舟，色茹神钦。惟见东方焰焰，太白
晱晱，鸡三鸣而更五点矣。